Dino Asanaj

Dino Asanaj (Lindur: 1957, vdekur: 14 qershor 2012), ishte kosovarë nga Peja, Kosovë.

Dino Asanaj ishte një figurë e njohur në jetën politike dhe ekonomike të Kosovës, i cili shërbeu si kryetar i Agjencisë së Privatizimit të Kosovës për tre vjet. Ai kishte një karrierë të pasur si në vendlindje ashtu edhe jashtë saj, duke ndikuar në zhvillimin ekonomik të Kosovës pas luftës së vitit 1999.

Dino Asanaj mbetet një figurë e rëndësishme në historinë e Kosovës, për shkak të rolit të tij në transformimin ekonomik të vendit dhe përkushtimit ndaj zhvillimit të tij.

 Jeta dhe Karriera 
Dino Asanaj lindi në vitin 1957 në Pejë. Ai jetoi dhe punoi për dy dekada në Shtetet e Bashkuara të Amerikës, ku dha një kontribut të rëndësishëm për komunitetin shqiptar dhe përfaqësonte interesat e Kosovës në nivel ndërkombëtar. Nga viti 1993 deri në 2002, Asanaj ishte anëtar i Bordit të Besuarve të Këshillit Kombëtar Shqiptar (NAAC) në Washington DC.

Pas kthimit në Kosovë, Asanaj shërbeu si këshilltar i Kryeministrit të Kosovës për çështjet e diasporës gjatë viteve 2007-2008. Ai gjithashtu ndërtoi një projekt të njohur të zhvillimit të banesave në kryeqytet, të quajtur "Fshati Amerikan", një investim prej 25 milionë eurosh ku të gjitha 110 shtëpitë u blenë nga figura të rëndësishme si zyrtarë të lartë, biznesmenë dhe artistë të njohur.

Si kryetar i Agjencisë së Privatizimit të Kosovës, Asanaj drejtoi një proces të ndjeshëm dhe shpesh të kontestuar, duke ndikuar në mënyrë direkte në transformimin ekonomik të vendit. Para vdekjes së tij, ai kishte njoftuar se do të largohej nga detyra dhe do të rikthehej në sektorin privat.

 Vdekja e Dyshimtë 
Lajmi i parë ishte se Dino Asanaj u vra më 14 qershor 2012 në zyrën e tij në Prishtinë. Sipas njoftimeve të Policisë së Kosovës, incidenti ndodhi rreth orës 12:20. Ai u dërgua me urgjencë në Qendrën Klinike Universitare të Kosovës, ku ndërroi jetë si pasojë e plagëve të marra.

Mehmet Maxhuni, drejtori i Klinikës së Kirurgjisë, deklaroi se Asanaj ishte goditur me thikë dy herë, në qafë dhe në gjoks, duke shkaktuar humbje të madhe gjaku. Dhe se përkundër përpjekjeve të mjekëve, ai nuk mundi të shpëtohej.

Vrasja e tij u dënua gjerësisht nga qeveria dhe institucionet e Kosovës, të cilat e cilësuan këtë akt si një "sulm të ulët" ndaj institucioneve të vendit dhe sundimit të ligjit. Deri në momentin e raportimit, nuk ishin bërë arrestime për vrasjen e tij, dhe hetimet vazhdonin.

 Polemikat 
Më vonë Prokuroria Themelore e Prishtinës mbylli rastin e vdekjes së Dino Asanajt, duke konkluduar se ai kreu vetëvrasje bazuar në provat e mbledhura. Analizat e ADN-së dhe provat grafologjike treguan se thika dhe letra e gjetur në vendngjarje ishin të vetë Asanajt, dhe nuk kishte gjurmë të ndonjë personi tjetër. Gjithashtu, regjistrimet e kamerave dhe ekzaminimet e telefonit nuk zbuluan asnjë kërcënim apo shantazh ndaj tij, por prokuroria nuk përjashton mundësinë që ai mund të jetë shtyrë drejt vetëvrasjes dhe ka kërkuar hetime të mëtejshme për këtë pistë.

 Shiko edhe 

 Astrit Dehari

 Referime 

Kategoria:Vdekje të dyshimta në Kosovë
Kategoria:Kosovarë